กระทรวงพลังงานเปิดขั้นตอนการประมูลหาผู้รับสัญญาแบ่งปันผลผลิตแหล่งเอราวัณและบงกฎ
กระทรวงพลังงานเปิดขั้นตอนการประมูลหาผู้รับสัญญาแบ่งปันผลผลิตแหล่งเอราวัณและบงกฎ



วันนี้ ตั้งแต่เวลา 08.30น.กระทรวงพลังงานได้เดินหน้าขั้นตอนการประมูลหาผู้รับสัญญาแบ่งปันผลผลิต หรือ พีเอสซี ในแปลงสำรวจและผลิตปิโตรเลียมในทะเลอ่าวไทย G1/61 หรือแหล่งเอราวัณ และ G2/61 หรือแหล่งบงกฎ โดยให้ผู้ที่มีสิทธิเข้าร่วมการประมูลที่ผ่านหลักเกณฑ์ตามขั้นตอนต่างๆ เข้ายื่นแผนการดำเนินงานที่ระบุไว้ในเงื่อนไขประกวดราคา หรือ TOR เพื่อได้รับคัดเลือกเป็นผู้ดำเนินการผลิตก๊าซธรรมชาติ ร่วมกับภาคัฐให้เกิดความต่อเนื่อง ซึ่งจะเปิดให้ยื่นการประมูลได้จนถึงเวลา 16.30น. ก่อนจะมีการรวบรวมข้อมูลและสรุปรายละเอียดให้สื่อมวลชนเผยแพร่ต่อไป

ส่วนบรรยากาศที่กระทรวงพลังงานตั้งแต่ข่วงเช้าที่ผ่านมา นอกจากจะมีตัวแทนผู้ที่มีสิทธิเข้าร่วมการประมูลเดินทางมายื่นเอกสารแล้ว ยังมีกลุ่มสภาพลังงานเพื่อประชาชน นัดรวมตัวกันเรียกร้องนัดเพื่อชะลอการเปิดประมูลแหล่งบงกชและเอราวัณออกไปก่อน พร้อมทั้งข้อสงสัยในการเปิดประมูลและให้ตั้งคณะกรรมการ 3 ฝ่ายขึ้นมาพิจารณา ขณะที่เมื่อวานนี้ก็มีอีกกลุ่มที่เป็นเครือข่ายสหภาพแรงงานรัฐวิสาหกิจด้านพลังงาน ทั้งจาก ปตท. /กฟผ.และสภาอุตสาหกรรมแห่งประเทศไทย ได้เดินทางมายื่นหนังสือสนับสนุนกระทรวงพลังงานให้เปิดประมูล เพราะมองถึงความมั่นคงพลังงานของประเทศ ที่อาจส่งผลกระทบในวงกว้างได้ หากไม่สามารถหาผู้ผลิตก๊าซได้ต่อเนื่อง เพื่อรองรับการใช้ในประเทศ โดยสิ่งหนึ่งที่ทั้งสองฝ่ายมีเจตนารมย์ที่ตรงกันคือ ต้องการให้เกิดความมั่นคงทางพลังงาน บนพื้นฐานการประมูลที่โปร่งใสและเป็นธรรม สร้างผลประโยชน์สูงสุดให้กับประเทศชาติ